NAMSOS (TV 2): En video som har sirkulert på internett viser at en gutt blir banket opp i Namsos, mens andre gutter filmer og ler. Vi advarer mot sterke bilder.

Hendelsen fant sted natt til 5. juli.

Lensmann i Overhalla, Erling Lundstadsveen, bekrefter overfor TV 2 at de har registrert en voldsak for tre uker siden.

– Den er anmeldt og saken er under etterforskning, sier Lundstadsveen til TV 2.

To personer i tenårene er siktet i saken. De to er siktet for legemsfornærmelse.

UAKSEPTABELT: Lensmann Erling Lundstadsveen ser alvorlig på hendelsen. FOTO: TV 2

– Det er snakk om legemsfornærmelse og sånt kan vi ikke akseptere, dette er noe politiet ønsker å få bort og vi aksepter det overhodet ikke, sier lensmannen om videoen.

Grov vold

Videoen er filmet fra en bil som kommer kjørende mot to personer. En tenåring holder en annen tenåring fast under armen i et slags kvelertak. Videre ser man situasjonen utvikle seg og den som holder ber den andre om å legge seg ned.

Latter høres fra bilen hvor det filmet fra. Da fornærmede er nede kan man se og høre at han blir slått i bakhodet. Han blir deretter slengt vekk av gjerningspersonen.

Han setter seg deretter i bilen og gjengen kjører fra stedet.

Like etter høres det et smell. Man kan senere i videoen se at frontruten på bilen er knust.

Lundstadsveen sier de har etterforsket om det også skjedde en påkjørsel, men sier de nå kan avvise dette.

Videoen ble kjent for politiet torsdag

Politiet pågrep like etter at de fikk inn anmeldelsen to personer. De nektet da straffskyld.

Videoen som kan sees her ble ikke kjent for politiet før torsdag. Da tok de igjen inn gjerningsmannen til avhør og han innrømmet da å ha utført handlingene.

– Siktede har erkjent forholdene vi ser i videoen, forteller Lundstadsveen til TV 2.

Undersøker om det er rasistisk motivert

Ifølge Trønderavisa etterforsker politiet om hendelsen er rasistisk motivert. Det vises i videoen at fornærmede er av utenlandsk opprinnelse.

– Det er et etterforskningstema. Det er absolutt grunn til å se nærmere på det, uten at vi har påvist det. Vi stiller jo spørsmål til siktede om hva som ligger bak, sier Lundstadsveen til avisa.

ÅSTEDET: Her skjedde volden som ble filmet. FOTO: ADRIAN NYHAMMER OLSEN / TV 2

Foranledningen til hendelsen er ifølge en av de siktede en konfrontasjon mellom han og den fornærmede tidligere.

– Siktede har forklart at de to hadde en konfrontasjon og han ville ha et svar fra fornærmede på dette, forteller lensmannen til TV 2.

Lundstasveen forteller også torsdag kveld at siktede nekter for at det lå et rasistisk motiv bak volden.

– Han har vært til avhør i dag og forklart at det ikke er tilfelle. Han sier at har mange venner av utenlandsk opprinnelse, like mange som norske. Politiet sitter heller ikke på kompetanse som tilsier at det skal være noe slikt i område her, sier han.

De siktede og fornærmede kjente ikke hverandre fra tidligere.

– Jeg sa jeg ikke ville slåss, så løp jeg

Trønderavisa har snakket med 19-åringen som ble utsatt for volden.

Han sier han ikke forstår så godt norsk, og derfor ikke vet hvorfor tenåringsguttene startet bråket. Han forteller at han først ble dyttet på.

– Jeg vet ikke. Han snakket norsk, og jeg forstår ikke alt. Jeg sa jeg ikke ville slåss. Etterpå løp jeg, forteller han til avisa.

19-åringen kom ifølge avisa som enslig mindreårig flyktining, det vil si uten foreldre, fra Syria til Norge.